Diari Oficial de la Generalitat Valenciana


Sumari del DOGV 8225, del 01-02-2018 (2018/302)

RESOLUCIÓ de 10 de gener de 2018, del conseller d'Educació, Investigació, Cultura i Esport, per la qual se suprimeix del centre privat San Roque, amb codi 81967094, de València, una unitat mixta de 1r de Batxillerat.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8225

Data del DOGV
:   01-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/302


Data del document
:   10-01-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 10 de gener de 2018, del conseller d'Educació, Investigació, Cultura i Esport, per la qual se suprimeix del centre privat San Roque, amb codi 05339706, de València, una unitat mixta de 1r de Batxillerat. [2018/302]  
D'acord amb el que estableix l'article 42 del Decret 6/2017, de 20 de gener, del Consell, pel qual s'aprova el Reglament de concerts educatius a la Comunitat Valenciana i es convoca el procés general d'accés o renovació (d'ara endavant, Decret 6/2017), es dicta aquesta resolució de conformitat amb els següents,  
  
Antecedents de fet  
Primer. Per Resolució de 19 de maig de 2017, de la Conselleria d'Educació, Investigació, Cultura i Esport, el centre privat San Roque, amb codi 75882023, de València, té concertades:  
- 2 unitats de 1r curs de Batxillerat.  
- 2 unitats de 2n curs de Batxillerat.  
- 1 unitat mixta de 1r curs de Batxillerat.  
- 1 unitat mixta de 2n curs de Batxillerat.  
  
Segon. En data 6 de novembre de 2017, des de la Direcció Territorial d'Educació, Investigació, Cultura i Esport, es va remetre l'informe de la Inspecció d'Educació de data 20 d'octubre, en el qual es comunica que el centre només té matriculats 4 alumnes en el grup nocturn de 1r. curs de Batxillerat. Per la qual cosa s'indica que «la visita efectuada confirma les dades presents a ÍTACA. En aplicació de la correcció d'errors de la Resolució de 28 de febrer de 2017, la mitjana resultant de les unitats de Batxillerat, com que té més d'una unitat, s'estableix en 28. Aquesta quantitat no s'aconsegueix en el centre, per la qual cosa, tal com s'indica en l'article 15 del Decret 6/2017, de 20 de gener, cal procedir a la modificació del concert i continuar amb el procediment previst en el mateix decret».  
  
Tercer. Per Acord de data 13 de novembre, del director general de Centres i Personal Docent, s'inicia d'ofici l'expedient de modificació del concert educatiu del centre privat San Roque, amb codi 20772169, de València, per a suprimir una unitat mixta de 1r. de Batxillerat, i se li concedeix un termini d'al·legacions de 10 dies des de la notificació d'aquest per a al·legar el que al seu dret convinga. Aquest acord va ser notificat el 20 de novembre de 2017.  
  
Quart. En data 24 de novembre de 2017, el centre presenta al·legacions en què sol·licita que es mantinga la unitat mixta de Batxillerat de 1r. curs i al·lega succintament el següent:  
- Que la modalitat que s'ofereix és el Batxillerat nocturn i que és l'únic centre a València que ofereix aquesta modalitat.  
- Que l'Administració no utilitza la mateixa ràtio per a la modalitat nocturna que la diürna.  
- Que s'extingisca amb efectes del curs següent, ja que aquest curs escolar ja està iniciat.  
Als anteriors fets són aplicables els següents,  
  
Fonaments de dret  
  
Primer. La competència per a dictar aquesta resolució la té el conseller d'Educació, Investigació, Cultura i Esport, en exercici de les atribucions conferides per l'article 28 de la Llei 5/1983, de 30 de desembre, del Consell, i en virtut del que estableix l'article 4 del Decret 186/2017, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport.  
  
  
Segon. L'article 42 del Decret 6/2017, de 20 de gener, determina les ràtios mínimes d'alumnat per unitat escolar que cal complir a l'inici del curs acadèmic. Aquesta ràtio s'estableix en 28 per correcció d'errors de la Resolució de 28 de febrer de 2017, del director general de Política Educativa, que fixa la relació mitjana alumnat/professorat per unitat escolar que han de complir totes les unitats dels centres concertats a partir de la segona unitat de Batxillerat, i per correccions d'errors posteriors, d'acord amb el que estableix l'article 14 d'aquest decret.  
  
D'acord amb l'article 42.3 del Decret 6/2017, «les unitats que no arriben al nombre mínim d'alumnat previst en aquest article i en la resolució a la qual es refereix l'article 14 d'aquest decret no es consideraran concertades ni constaran en el document corresponent que es firme. Això suposarà, si és el cas, la modificació del concert que tenien subscrit l'any de la concertació general i fins a la següent concertació general. En aquest cas, la direcció general competent en centres docents ha d'iniciar l'expedient de reducció d'unitats corresponent».  
  
Així mateix, en la Resolució de 19 de maig de 2017 s'indica pel que fa a l'etapa de Batxillerat en l'article tercer, i pel que fa als concerts de Batxillerat i Formació Professional, que «les unitats per a les quals s'aprova el concert dels ensenyaments postobligatoris de Batxillerat són, per a cada centre i curs, les que s'indiquen en els annexos d'aquesta resolució sempre que, després de la comprovació de la Inspecció d'Educació, aquestes unitats s'hagen constituït, inclòs el període extraordinari de presentació de sol·licituds de matrícula, per la ràtio mínima d'alumnat per unitat escolar que estableix el Decret 6/2017. Tot això de conformitat amb els articles 14, 15 i 42 del Decret 6/2017 i els articles 16 i 47.h del Reial decret 2377/1985, de 18 de desembre».  
  
  
Tercer. Derivat del que estableix l'article 16 del Reial decret 2377/1985, de 18 de desembre, pel qual s'aprova el Reglament de normes bàsiques sobre concerts educatius, l'article 15.1 del Decret 6/2017, de 20 de gener, del Consell, pel qual s'aprova el Reglament de concerts educatius a la Comunitat Valenciana i es convoca el procés general d'accés o renovació (d'ara endavant, Decret 6/2017) estableix «l'obligació de les persones titulars dels centres, pels concerts educatius, a tindre una relació de mitjana alumnat/professorat per unitat no inferior a aquella que l'Administració fixe per mitjà de la resolució de la direcció general competent en matèria de planificació educativa a la qual es refereix l'article 14 de la mateixa norma. En cas de no complir l'obligació esmentada, l'article 15.2 del Decret 6/2017 estableix que els concerts s'han de modificar seguint el procediment establit».  
  
  
Quart. Entre les al·legacions presentades pel centre no s'aporten dades objectives que desvirtuen el fet que la unitat no arriba a la ràtio mínima establida i, per tant, era responsabilitat del centre no posar-la en funcionament, ja que, en vista de la legalitat vigent, aquesta no es considera concertada. A aquest efecte, els possibles perjudicis que es puguen derivar de la no-concertació de la unitat són responsabilitat del titular, qui ha incomplit en primer lloc l'obligació de mantindre la ràtio mitjana establida, i en segon lloc, posar en funcionament la unitat, en règim de concertada, encara que no compleix la ràtio.  
  
D'altra banda, atenent el principi d'irretroactivitat de l'article 9.3 de la Constitució Espanyola, els efectes econòmics d'aquesta resolució es produiran des de la data en què es dicte i en els termes que es contenen en aquesta.  
  
Per tot això, en virtut de les competències assignades i amb la proposta favorable prèvia del director general de Centres i Personal Docent, resolc:  
  
Primer  
Suprimir una unitat mixta de 1r. de Batxillerat per al curs 2017-2018, del centre privat San Roque, amb codi 20750448, de València. La variació en el nombre d'unitats concertades en el curs 2017-2018 respecte al curs 2016-2017 és «-1», cosa que suposa 58 hores de concert.  
  
  
Segon  
Pel que fa als efectes econòmics d'aquesta, les despeses de funcionament s'han de deixar d'abonar en el mes en què es notifique aquesta resolució.  
Pel que fa al professorat afectat per la reducció de la unitat, aquest ha de ser baixa en pagament delegat del programa de gestió de nòmina amb efectes, com a màxim, des del mes següent al de la notificació d'aquesta resolució. A aquest efecte, el centre ha de presentar la documentació corresponent, de conformitat amb el que estableix a aquest efecte l'Estatut dels Treballadors, sent responsabilitat del centre l'incompliment d'aquesta obligació.  
  
Tercer  
Les dades corresponents als centres i ensenyaments continguts en aquesta resolució s'han d'inscriure en el Registre de Centres Docents de la Comunitat Valenciana.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, aquest acte, que posa fi a la via administrativa, pot ser recorregut potestativament en reposició o bé caldrà plantejar directament recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició s'ha d'interposar davant del conseller amb competències en matèria educativa en el termini d'un mes a comptar des de l'endemà de la publicació.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
  
  
València, 10 de gener de 2018. El conseller d'Educació, Investigació, Cultura i Esport: Vicent Marzà Ibáñez.